Onnie ten aanskoue van leerders doodgeskietArgieffoto ŉ Laerskoolonderwyseres van die Wes-Kaap is Woensdag ten aanskoue van leerders by die skool doodgeskiet. Die voorval het in die parkeerterrein van die Middelpos-laerskool in Saldanhabaai gebeur. Debbie Schäfer, die Wes-Kaapse LUR vir onderwys, het gesê die onderwyseres is glo deur haar eksman doodgeskiet, waarna hy ook homself geskiet het. Sowel die onderwyseres as die skieter het op die toneel aan hul wonde beswyk. “Leerders wat die voorval sien gebeur het, is verstaanbaar erg getraumatiseerd. Die onderwyseres se kinders is natuurlik ook baie getraumatiseerd,” het Schäfer gesê. Beamptes van die Wes-Kaapse departement van onderwys, onder wie skoolveiligheidsbeamptes, is onmiddellik na die skool ontplooi. Volgens Schäfer is daar besluit om al die leerders huis toe te stuur. ŉ Skoolsielkundige en ŉ maatskaplike werker is gestuur om berading te verskaf aan almal wat die voorval gesien het of emosionele ondersteuning benodig. “Onderwysers van die Middelpos-laerskool asook die naburige Diazville Primary School is erg getraumatiseerd. Berading en ondersteuning word verskaf.” Schäfer het bygevoeg sy is hoogs ontsteld oor die voorval. “Dit is ŉ onbeskryflik tragiese gebeurtenis. My innige medelye gaan aan die onderwyseres se familie, vriende en die skoolgemeenskap.” Kapt. FC van Wyk, woordvoerder van die polisie, het bevestig met polisie se aankoms op die toneel is die liggaam van ŉ 42-jarige vrou in die parkeerterrein van die skool gevind. “ŉ Man se liggaam is in Middelposrylaan naby die skool met ŉ skietwond in sy kop gevind,” het hy gesê. ŉ Saak van moord word ondersoek en ŉ geregtelike doodsondersoek word gedoen.